Title: ประกาศกระทรวงมหาดไทย เรื่อง การเปิดจุดผ่านแดนถาวรสะพานมิตรภาพ 2 (มุกดาหาร - สะหวันนะเขต) บ้านสงเปือย ตำบลบางทรายใหญ่ อำเภอเมืองมุกดาหาร จังหวัดมุกดาหาร

ประกาศกระทรวงมหาดไทย

ประกาศกระทรวงมหาดไทย
เรื่อง
การเปิดจุดผ่านแดนถาวรสะพานมิตรภาพ ๒ (มุกดาหาร - สะหวันนะเขต)
บ้านสงเปือย
ตำบลบางทรายใหญ่ อำเภอเมืองมุกดาหาร จังหวัดมุกดาหาร

ด้วยรัฐบาลแห่งราชอาณาจักรไทย
และรัฐบาลแห่งสาธารณรัฐประชาธิปไตยประชาชนลาว ได้เห็นชอบร่วมกันให้มีการก่อสร้างสะพานมิตรภาพ
๒ (มุกดาหาร - สะหวันนะเขต) บริเวณบ้านสงเปือย ตำบลบางทรายใหญ่ อำเภอเมืองมุกดาหาร
จังหวัดมุกดาหาร ตรงข้ามกับบ้านนาแก เมืองไกสอนพมวิหาน แขวงสะหวันนะเขต
สาธารณรัฐประชาธิปไตยประชาชนลาว
เพื่อเสริมสร้างความสัมพันธ์อันดีระหว่างราชอาณาจักรไทย และสาธารณรัฐประชาธิปไตยประชาชนลาว
โดยเชื่อมโยงเส้นทางคมนาคมขนส่งระหว่างสองประเทศ
ส่งเสริมการขยายตัวของเศรษฐกิจการค้า และการท่องเที่ยวระหว่างกัน
ตลอดจนสนับสนุนการพัฒนาเมืองชายแดน

อาศัยอำนาจตามมาตรา ๑๑ และมาตรา ๒๓
แห่งพระราชบัญญัติคนเข้าเมือง พ.ศ. ๒๕๒๒ รัฐมนตรีว่าการกระทรวงมหาดไทย
จึงประกาศเปิดจุดผ่านแดนถาวร ณ สะพานมิตรภาพ ๒ (มุกดาหาร
- สะหวันนะเขต) บริเวณบ้านสงเปือย ตำบลบางทรายใหญ่ อำเภอเมืองมุกดาหาร
จังหวัดมุกดาหาร ตรงข้ามกับบ้านนาแก เมืองไกสอนพมวิหาน แขวงสะหวันนะเขต
สาธารณรัฐประชาธิปไตยประชาชนลาว ระหว่างเวลา ๐๖.๐๐ น. - ๒๒.๐๐ น. ของทุกวัน
และกำหนดที่ตั้งด่านตรวจคนเข้าเมืองตั้งอยู่ที่อำเภอเมืองมุกดาหาร
โดยมีช่องทางอนุญาตให้บุคคลหรือพาหนะที่จะเข้ามา หรือออกไปนอกราชอาณาจักร
ผ่านการตรวจของพนักงานเจ้าหน้าที่ตรวจคนเข้าเมือง
ตามเส้นทางคมนาคมทางบกจากพรมแดนถึงที่ตั้งด่านตรวจคนเข้าเมืองมุกดาหาร

ทั้งนี้ ตั้งแต่วันที่ ๒๐ ธันวาคม พ.ศ. ๒๕๔๙
เป็นต้นไป[๑]

ประกาศ
ณ วันที่ ๑๘ ธันวาคม พ.ศ. ๒๕๔๙
อารีย์
วงศ์อารยะ
รัฐมนตรีว่าการกระทรวงมหาดไทย

โสรศ/ผู้จัดทำ
๙
มกราคม ๒๕๕๐

[๑] ราชกิจจานุเบกษา
เล่ม ๑๒๓/ตอนพิเศษ ๑๓๔ ง/หน้า ๔/๒๖ ธันวาคม ๒๕๔๙